ming030890/wiki-yue-high-quality huggingface dataset:
全民造星V

《全民造星V》（英文：King Maker V）係香港MakerVille製作嘅真人騷選秀節目，亦係「全民造星」系列嘅第五季節目。呢一屆回復頭兩屆全男班選秀嘅模式，並同時喺馬來西亞吉隆坡同加拿大溫哥華招募參賽者。節目喺2022年7月招募參賽者，原定9月左右開始拍攝，但由於7月底MIRROR演唱會發生事故影響，押後到2023年1月農曆新年前開拍。另外以往四屆嘅監製黃慧君（花姐）喺今屆退下監製一職，由許敬麟接棒，但黃慧君仍用「總顧問」身份參與。
節目喺2023年5月15號到6月30號逢禮拜一到五21:30-22:30喺ViuTV播，最後一集喺7月1號禮拜六21:30-23:00播。另外加拿大新時代電視同馬來西亞astro亦會安排同步播放。而《全民造星V 總決賽》喺7月16號禮拜日20:00-23:00播。
比賽最後由香胤宅、黃家灝同陳鎮亨分別攞到冠、亞、季軍。

參賽者
今季比賽參賽者有94位，全部男性，其中23位係海外報名嘅參賽者：13位喺溫哥華報名，10位喺吉隆坡報名。參賽者本嚟有99位，但29號、43號、51號、60號同85號參賽者喺第一輪比賽前退咗賽。
2023年5月12號《全民造星V》參賽者出席記者會
參賽者名單：

總決賽成績
評判分係按評判團按參賽者表現排序，第一有10分，第二有9分，如此類推；觀眾分係按觀眾投票率高低排序，第一有10分，第二有9分，如此類推。如果有同分，名次會由觀眾投票率比較高嘅排先。由於十強參賽者魏念恩喺總決賽開始前突然退賽，所以由其餘9位參賽者競逐頭9個名次。
評判分頭兩名依次序係黃家灝、田曜誠，並有三個季軍：香胤宅、王希晉、盧信宥；觀眾分三甲依次序係香胤宅、陳鎮亨、黃家灝。香胤宅同黃家灝總分一樣，最後因香胤宅觀眾分攞第一而攞到冠軍，黃家灝攞到亞軍。而陳鎮亨、王希晉、田曜誠總分並列第三，最後因陳鎮亨觀眾分攞第二而攞到季軍。而盧信宥雖然評判分係其中一位季軍，但因為觀眾分排第七，最後拉勻得第六名。

相關節目
總決賽結束後，ViuTV喺2023年8月13號喺九龍灣國際展貿中心Star Hall搞咗場《全民造星V Summer Live 2023》表演，有超過30位參賽者有份參與。呢場表演喺9月16號先喺ViuTV網站同流動應用程式上架，並喺10月28號禮拜六21:30到00:15喺ViuTV頻道播出。

記事
今屆有3個入圍過「全民造星」系列嘅參賽者入圍今屆第一輪比賽：彭嘉桓（Moley）（《造星I》20強）、尹澤生（阿生）（《造星II》96強）、劉瑞威（Meow）（《造星II》96強）。
根據第1集播出嘅面試片段，《造星II》季軍李祉均亦有參與面試，但未獲入圍資格。
今屆亦有一啲入圍參賽者本身有幕前演出經驗，包括：詹仕偉（Snoopy）係臺灣男子組合C.T.O成員；雷濠權（Jason Loi）係澳門Youtube頻道歡樂馬介休成員；盧信宥（Ash）係2009年出道嘅馬來西亞歌手；林堡熙（Eddie）曾演出ViuTV劇集閒角同參加過另一真人騷《阿女又戀嚟》。
2021年ViuTV電視劇《大叔的愛》曾經構想出《全民造星V》嘅劇情，劇入面嘅女角色賴嘉雯（練美娟飾）用蒙古姑娘造型參加《全民造星V》嘅面試，並喺黃慧君同梁業面前表演。不過現實中嘅《全民造星V》因為恢復全男班選秀而冇招募女參賽者。
之前四屆嘅常規集數都係一路拍一路播，但今屆係拍晒所有常規集數先至安排首播，亦即係節目首播日之前其實已經誕生咗十強參賽者。
今屆第一回合嘅評判係歷屆第一回合（唔計賽制唔同嘅《造星IV》）最鬆手，要播到第7集嘅第35個參賽者先至成為第一個被直接淘汰嘅參賽者，最後94個參賽者入面只係得12個係被直接淘汰。
今屆首度引入組名，其中陳蕾、陳健安帶領嘅紅組組名叫「蕾安多芬」，韋羅莎、馮允謙帶領嘅藍組組名叫「Fung莎星辰」，棄用之前歷屆叫「A組」、「B組」，而兩組旗下個小組亦唔用數字而改用字母去稱呼。
第一回合復活區有37位參賽者，導師救返16個，但最後冇一個成功入到十強，成績最好係入到廿強嘅符紀男（Tiger Foo）。
今屆有3個參賽者喺入圍後退賽：施嘉鑫（C Plus）喺完成第一回合並確定晉級後以私人理由宣佈退賽；劉銳強（Tim）喺第二回合表演前因病退賽；魏念恩（Nathan）晉級十強後因受醜聞影響，喺總決賽舉行前半粒鐘以私人理由宣佈退賽。
MakerVille喺2023年10月公佈會同13個今屆嘅參賽者簽約做MakerVille合約藝員：香胤宅（冠軍）、黃家灝（亞軍）、陳鎮亨（季軍）、王希晉（第4名）、田曜誠（第5名）、黃泓祖（第7名）、王鋒（第8名）、何居倬（20強）、卓金樂（20強）、羅子熙（30強）、劉瑞威（30強）、林昆樂（30強）、陳樂庭（60強）。不過香胤宅一直未有正式同MakerVille簽約，亦暫未參與ViuTV嘅節目演出；取而代之嘅係雷濠權（30強）。
MakerVille喺2024年2月29號組織咗一個樂隊ROVER，成員包括陳鎮亨（季軍）、王希晉（第4名）、卓金樂（20強）同雷濠權（30強）；同日亦安排黃家灝（亞軍）同田曜誠（第5名）以期間限定組合「KC & Tsoul」推出跳舞MV。
亦有5位參賽者自行組織一個組合叫「MATCH」，成員基礎係40強進30強回合入面嘅藍D組。
全民行動，反對洗腦，729萬人大遊行

「全民行動，反對洗腦，729萬人大遊行」係香港嘅遊行示威活動。呢個活動係其中一個反國民教育科嘅運動。喺2012年7月29號下晝3點由維園到添馬艦新政府總部，由民間反對國民教育科大聯盟主辦，目的係要求政府撤回德育及國民教育科。
園嶺街道

園嶺係中國廣東深圳福田區下邊嘅一個街道，叫園嶺街道，下轄10個社區。
園田拓也

園田拓也（1984年11月23號—）係日本足球員，司職後衞，效力熊本羅亞素。
園藝種植

園藝種植（Gardening）係園藝入面種植植物嘅範疇，種植嘅多數都係裝飾用嘅園藝植物，亦可以係細規模噉種植一啲蔬菜、生果或者香草自用。而家好多人都鍾意將園藝種植當做一個消閒節目。
園景師註冊管理局

園景師註冊管理局（Landscape Architects Registration Board）係根據香港法例第516章《園景師註冊條例》而成立嘅嘅香港公營機構，負責香港園景師嘅註冊事宜。2008年嘅主席係柯展鵬。
園藝

園藝係種植物嘅嗜好，包括專門欣賞花同葉嘅觀賞植物，同埋有實際用途嘅果樹、蔬菜。
園藝花灑

園藝花灑係園藝用到嘅架撐，用嚟同植物淋水。佢外型似個茶壺，但出水位就係花灑嘅形狀，令淋出嚟嘅水可以分散啲。
園林鶯

園林鶯（Sylvia borin）係鶯科鶯屬嘅一種雀，主要分佈喺歐洲同西亞。佢哋係候鳥，冬季會飛去撒哈拉以南非洲過冬。
園部勉

園部勉（1958年3月29號—）係日本足球員，司職後衞，曾經喺1978～1981年間爲日本足球代表隊出場7次。
園部啟一

園部啟一 ，係日本嘅一個男配音員。

配音作品一覽
呢個表唔完整，歡迎加料。
城市當代舞蹈團

城市當代舞蹈團（City Contemporary Dance Company，簡稱CCDC）喺1979年成立，首個作品係喺香港藝術中心上演嘅《尺足》，觀眾剩係得五十人。經過廿幾年嘅經營，舞團已經發展成為香港最大型嘅專業現代舞團，重多次代表香港作國際性嘅巡迴演出，譽為「香港最好嘅文化大使」。舞團而家係香港特別行政區政府資助嘅九大藝團其中一個，每年觀眾同學員有成十萬人次。
城市當代舞蹈團現任藝術總監係伍宇烈，創作主力包括黎海寧、邢亮同埋梅卓燕等等，重經常同香港同埋國際嘅編舞家或者其他界別藝術家合作。同時設有CCDC舞蹈中心提供舞蹈課程同埋外展節目，支持香港嘅舞蹈發展。

CCDC舞蹈中心
CCDC舞蹈中心 以前係城市當代舞蹈團嘅教育及外展部，喺2004年成立，業務範圍係舞蹈教育、外展計劃、社區表演及藝術推廣。中心重新裝修舞團喺黃大仙，由舞團前藝術總監曹誠淵借出嘅四層大廈團址，重將其中一個排練室改建成賽馬會舞蹈小劇場。
CCDC 舞蹈中心喺 2005年攞到香港舞蹈聯盟頒發嘅「香港舞蹈年獎」，表揚佢哋對香港舞蹈教育、推廣同埋支持。
城市研究

城市研究（英文：urban studies）係指對城市發展嘅學術研究，包括好似科學噉觀察啲城市點樣隨時間變化，不過又會包埋一啲應用性質嘅工作，例如用研究得到嘅知識支援城市規劃上嘅決策呀噉。
城市廣播網

地面廣播台北市、新北市台北盆地區台北健康 - FM90.1 MHz苗栗縣、新竹市、新竹縣部分地區大苗栗廣播 - FM98.3 MHz海線區域以外嘅台中市、彰化縣、南投縣平地區、雲林縣（斗六以北），斗六以南地區因大廈同地域影響而嚴重干擾。（發射台喺彰化市石牌庄）城市廣播 - FM92.9 MHz嘉義縣太保、朴子、布袋、嘉義市西區、台南市、高雄市（湖內區、路竹區、茄萣區、阿蓮區）台南知音 - FM97.1 MHz線上收聽CityFM城市廣播網城市廣播網
城市廣播網係台灣嘅調頻廣播聯播網，原名GOLD FM 聯播網，以城市廣播為中心，台呼係「我的城市 我的歌」。

性質
城市廣播網旗下聯播台嘅節目音樂型態主要以華語、西洋、東洋音樂係中心，其中節目當中主持人會以「新歌上架」介紹新專輯跟新歌，「城市音樂復刻板」就介紹華語、西洋嘅經典歌曲。
「漫步音樂城」喺週一、週三、週五至週日上晝11點40分同晚上6點35分，週三、週五至週日午夜2點20分播出，由DJ Leah所主持。
「經典音樂盒」就喺週二、週四午夜1點20分同、上晝11點40分同晚上6點35分播出，介紹華語、西洋嘅經典歌曲同歌手嘅故事。
城市廣播網旗下嘅台北健康電台喺台北市、新北市嘅部分全家便利商店門市內可以收聽。
朝早7點至夜晚9點嘅每個整點播報整點新聞；並同東森財經新聞台、聯合報同台視新聞合作，喺上晝9點、上晝11點同下晝6點分別播出「東森財經新聞快報」、「聯合輕鬆報」同「1830台視焦點新聞」。各聯播台亦會協辦民間同地方政府嘅活動，例如城市廣播網協助由彰化縣彰化市公所主辦嘅「2011偶像歌手跨年暨感恩祈福晚會」等。
城市廣播網有時喺聯播時段會開放CALL-IN，電話係(02)2892-3901。

歷史
1996年2月14號台北健康電台開播，起初主要以健康節目為主。
1999年9月21號台中城市廣播開播。
1999年12月台北健康電台同台中城市廣播合作，並喺2000年2月14號成立「GOLD FM聯播網」
2010年12月1號凌晨零時起同「大苗栗廣播電台」同「台南知音廣播電台」合作，聯播城市廣播節目。
2011年12月1號凌晨零時起GOLD FM改為「城市廣播網」，全台4大廣播區域當日同時變更節目。

聯播制
城市廣播網係採取聯播制，因法律規定聯播分臺需抽比例製作自製節目，因此只有喺7:00~9:00嘅「城市早報」，12:00~14:00嘅「城市 好有fu」，19:00~21:00嘅「城市音House」同21:00~24:00嘅「城市ya間部」全網聯播（「城市音House」、「城市ya間部」由健康廣播電台製播）。
目前各節整點新聞係採「聯播」播出，而週一至週五18:30嘅《地方新聞》係各分台單獨製播，其中台南知音嘅新聞由中嘉網路旗下嘅「雙子星有線電視」、「三冠王有線電視」提供。
同其他聯播網唔同嘅係，分台嘅自製節目播出歌曲單係由台中總台負責設計，除心情點播之外，所有分台播出的歌曲排播順序都一樣。
城市花園

城市花園（City Garden）係香港東區私人樓，位於北角電氣道233號，由1983年至1986年間分兩期落成，發展商為長江實業。城市花園個位前身係北角發電廠。
城市花園臨海而建，由14幢樓高28層嘅住宅大廈組成。其中第1-6座係第1期，而第7-14座係第2期，合共提供2,393個住宅單位，住客達9,000多名。屋苑入面嘅行車馬路本來係私家路，後來先至收歸政府管理，重命名為而家嘅「城市花園道」。

保安
城市花園喺2007年3月引入八達通保安系統，住客可以揀用登記咗嘅八達通進出大堂同埋會所。
城市滑頭

《城市滑頭》（英文：City Slickers）係1991年美國電影，由朗晏打活執導，比利基斯圖、積皮連斯主演。故仔講三位嚟自紐約嘅城市人去到美國西部度假遇到嘅搞笑事。
城市管理行政執法局

城市管理行政執法局（簡化字：城市管理行政执法局，或者叫「城市管理綜合行政執法局」，簡稱城管）係中華人民共和國城市管理入便負責綜合行政執法嘅部門，前身係「城管辦」等屬中華人民共和國國家事業單位。後來，城管部門慢慢納入各地方嘅行政編制，成為行政機構「城管局」，以自己嘅名義行使職權。

職能
城管執法係城市管理嘅重要組成部分，包括對市容、環境衛生、城市規劃管理（無證違法建設處罰）、道路交通秩序（違法佔路處罰）、工商行政管理（無照經營處罰）、市政管理、公用事業管理、城市節水管理、停車管理、園林綠化管理、環境保護管理、施工現場管理（包括拆遷工地管理）、城市河湖管理、黑車、黑導遊等城市管理嘅各方面進行綜合行政執法。
城管執法嘅主要職責係：
貫徹實施國家同本市有關城市管理方面嘅法律、法規及規章，治理同維護城市管理秩序。
組織起草本市有關城市管理綜合行政執法方面嘅地方性法規、規章草案，研究提出完善本市城市管理綜合行政執法體制嘅意見同措施。
負責本市城管監察行政執法嘅指導、統籌協調同組織調度工作。
負責本市城管監察行政執法隊伍嘅監督同考核工作。
負責本市市政設施、城市公用、城市節水同停車場管理中嘅專業性行政執法工作；負責城管監察隊伍行政執法中跨區域同領導交辦嘅重大案件嘅查處工作。
負責本市城管監察行政執法系統嘅組織建設、作風建設、隊伍建設同埋廉政勤政建設工作。
承辦市政府同市市政管委交辦嘅其它事項。
雖然城管有權對違規當事人進行教育或者罰錢，對違規物品喺發出暫扣證明之後進行暫扣，當事人可以攞住暫扣證明去城管辦公室接受教育或罰款後，保證以後唔會再犯之後可以攞返被扣物品，但係理論上城管冇沒收物品嘅權力。
多多納好夫

多多納好夫（日文：たたの よしお）係日本作曲家。
多姆山

多姆山（法文：Puy-de-Dôme）係法國奧文尼-隆河-阿爾卑斯其中一個省，編號63，首府克萊蒙費朗。
多媒體

多媒體（英文：multimedia）係指通訊嗰陣結合唔同類嘅內容（字、聲、影像呀噉）嚟刺激接收訊息嘅人嘅唔同感官。
多多利

多多利係日本電視遊戲寵物小精靈系列入面嘅其中一隻小精靈，編號085。佢係由多多進化成嘅。
多多良敦斗

多多良敦斗（1987年6月23號—）係日本足球員，司職後衞，效力千葉JEF聯。
基玩家

基玩家（gaymer）指以遊戲為嗜好嘅同性戀者。
基督小先鋒

基督小先鋒係天主教香港教區轄下嘅一個組織，喺2000年代初創立，為香港天主教小學而設，聚集公教同非公教學生嘅信仰團體。

宗旨
本著基督嘅精神同信念──愛、真理、公義、和平──透過聖言同祈禱，用行動、聚會、服務，喺朋輩中活出基督。

目標
信念方面：堅守基督嘅信、望、愛，發揮團隊精神。
行動方面：培養團員喺校內成為信仰服務嘅小組，效法基督精神「非以役人，乃役於人」，服務有需要嘅人。
態度方面：培養團員積極嘅人生觀，努力向上，面對困難，勇往直前。

成立
天主教教育發展委員會喺1998年構思成立校本信仰團體，同年，組成兒童福傳之友，呢個係基督小先鋒嘅雛型。16間教區同修會小學嘅老師組成兒童福傳之友籌備委員會，撰寫組織基督小先鋒計劃書。最初，19間教區同修會小學率先參與先導計劃，同時，籌備委員會編寫團員同團長手冊，設計團服、團章同口號，邀請嚴規熙篤會會士江克滿神父創作團歌。
一切準備就緒，2000年初，天主教教育發展委員會正式成立基督小先鋒，更喺同年二月份喺喇沙中學，舉行基督小先鋒成立暨宣誓典禮，88間天主教小學參與，超過2000位學生一齊宣誓成為基督小先鋒。
基督弟兄會

基督弟兄會係個19世紀開始出現嘅基督教新興教派，信神體一位論同千禧主義，全世界有5萬個信徒。
基督女少年軍

基督女少年軍（英文：Girls' Brigade）係一個國際性基督教女性青少年制服團體，1893年喺愛爾蘭創立，分會遍佈七十幾個國家。

歷史
基督女少年軍係由以下三個組織喺1964年合併而成：
「女少年軍」（The Girls’ Brigade）1893年喺愛爾蘭成立。
「少女輔導隊」（The Girls’ Guildry）1900年喺蘇格蘭成立。
「女生命軍」（The Girls’ Life Brigade）1902年喺英格蘭成立。

宗旨
幫助少女建立自律、虔誠同責任感嘅品格，體現豐盛生命嘅真義、並成為基督嘅跟隨者。找尋、事奉同跟隨主。以基督信仰為基礎，藉制服團隊嘅訓練，培育女性良好品格，成為領袖，服事人群，見證基督嘅愛。

組織
1968年6月，基督女少年軍太平洋議會、大西洋議會同19個會員國喺倫敦成立基督女少年軍國際議會。現時每隔四年舉行會議一次。國際議會嘅會長、副會長、秘書、司庫由各地基督女少年軍會員國推選，任期為四年。基督女少年軍喺1997年改組，劃分五大區域團契，包括「亞洲區域團契」、「歐洲區域團契」、「非洲區域團契」、「加勒比海及美洲區域團契」和「太平洋區域團契」、共同拓展宣教運動。

國際議會成立目的
喺世界各地成立基督女少年軍推展基督女少年軍運動。
保護同支持世界各國嘅基督女少年軍。
協助同加強各國基督女少年嘅聯繫。
基督少年軍

基督少年軍（英文：The Boys' Brigade）係一個基督教青少年制服團體，1883年喺蘇格蘭創立，而家喺世界各地都設有分支。

起源
基督少年軍源自英國，係歷史上第一個青少年制服組織，創辦人威廉‧亞歷山大‧史勿夫爵士喺年輕嘅時候係教會嘅一位主日學老師。佢覺得傳統嘅主日學模式難以滿足少年人嘅好奇心同好動嘅個性，所以善用佢義勇軍人嘅背景，將團隊精神同軍事紀律融合喺宗教活動之中，以更多元化嘅方式教育少年人。史勿夫爵士喺1883年10月4號召集咗大概60位少年人，喺格拉斯哥嘅學院自由教會舉行集隊儀式。時至今日，基督少年軍已經成為國際性宣教運動，喺世界各地約大概有60多個國家有基督少年軍組織嘅成立。

世界性發展
基督少年軍喺1883年創立，1887年傳到美國，1889年傳到加拿大，1891年傳到澳洲，1889年傳到南非。基督少年軍嘅概念亦被唔少歐洲國家採納，尤其是喺北歐、丹麥、瑞典、芬蘭等亦有成立類似基督少年軍嘅組織。但係直至1950至1960年代，基督少年軍嘅世界性發展先算係最大，分隊紛紛喺太平洋島嶼、東亞洲、非洲、加勒比海等一帶陸續成立。基督少年軍亦喺1959年喺香港成立第一支分隊。基督少年軍遍佈世界超過五十多個國家，成員差唔多有五十萬。
基督徒

基督徒係基督教嘅信徒，主要係基督教教會嘅成員，包括天主教徒、東正教徒、新教徒，亦包括信基督教但無入任何基督教教會或者教派嘅人。
由於新教成日都被直接叫做「基督教」，新教徒亦都叫自己同埋畀人叫做「基督徒」，所以好多人都以為只有新教徒係基督徒。
基督城

基督城（英文：Christchurch）係紐西蘭第三大城兼南島第一大城，2020年人口38萬。
國進民退

國進民退係指政府加強對經濟嘅干預同宏觀調控嘅力度，導致民營企業喺經濟同市場佔有嘅比例縮小，甚至退出部分領域，而國有企業喺經濟同市場佔嘅份額就不斷擴大。自從中共總書記習近平上台執政之後，不斷打壓民營企業，又大力支持國有企業，外界認為中國已經出現國進民退嘅現象。
國道

國道，又叫國家公路，係由一國政府去起同維護嘅主要公路，通常都係穿州過省嘅。
國酒

國酒係一個國家代表嘅酒，至有嗰個國家嘅特色。國酒多數無官方認可，而係民間約定俗成嘅。
中文語境講「國酒」，通常係指中華人民共和國嘅國酒，即係茅台。

各國國酒
呢個表唔完整，歡迎加料。
中國：茅台
日本：清酒
法國：卡爾華多斯
韓國：韓國燒酒
俄羅斯：伏特加
葡萄牙：砵酒
西班牙：些厘酒
意大利：渣釀拔蘭地
英倫：氈酒
蘇格蘭：蘇格蘭威士忌
加拿大：加拿大威士忌
美國：美國威士忌
墨西哥：特基拿
維基辭典有佢嘅解釋：
國酒
國醫路

國醫西路：全長1.1km，闊24米，雙向4車道。
國醫東路：全長740m，闊24米，雙向4車道。

國醫路嘅兩條道路，起點到終點
國醫西路：從大學城內環西路（中心湖公園西南）開始，一直到大學城廣美路同檔案館路嘅交界。
國醫東路：從大學城內環西路（中心湖公園西南偏南）開始，一直到大學城中環西路（廣工網球場）。
國道5號

日本嘅國道5號，連接北海道函館市同札幌市。
壓軸檯

Haft-Sin (壓軸檯)(7S) 係波斯/伊朗新年最具標誌性嘅傳統。伊朗人把名字以S（波斯語）開頭嘅7個像徵性物品放喺桌子上，或者像喺伊朗常見嘅果樣，放喺稱為Sofreh嘅地面桌布上。
伊朗唔同地區嘅物品略有唔同，但最常見嘅係 Sabzeh（種植喺盤子中嘅小麥草），象徵著自然嘅重生同更新，Samanu（由小麥胚芽製成嘅甜布丁）代表生育能力同生活嘅甜蜜，Senjed（蓮花嘅甜乾果）代表愛情同感情，Serkeh（波斯醋）象徵著耐心同年齡，Seeb（蘋果）係健康同美麗嘅象徵，Seer（大蒜）代表身體健康，Somaq（ sumac) 象徵著日出同生活嘅香料。
除了尼啲元素，伊朗人還傾向於放置其他物品，例如像徵天空同自我反思嘅鏡子，代表運動同生命嘅金魚同一碗水，為Haft-sin同生命帶來光明嘅蠟燭，用於生育，雞蛋被繪為財富同繁榮以及一些象徵財富嘅硬幣喺他們嘅 Haft-Sin。
當您將所有尼啲項目放喺一起考慮時，您會很容易理解它係伊朗新年開始嘅重要組成部分。尼啲元素中嘅每一個都像徵著一個可愛嘅概念，為我們帶來新鮮生命嘅新鮮感，就像地球喺春天到來時開始了新嘅生命一樣。
壓鑄

壓鑄（英文：Die casting），又叫壓力鑄造，係一種金工技術，用模將熔咗嘅金屬施加好大嘅壓力，令金屬鑄造成特定嘅形狀。
壞疽

壞疽（Gangrene），係指因為缺乏血液循環而令到身體組織壞死。
壞蛋獎門人4

《壞蛋獎門人4》（Despicable Me 4）係套2024年美國電影，《壞蛋獎門人》，《壞蛋獎門人2》同《壞蛋獎門人3》嘅續集，係由環球影業同光映娛樂製作嘅電腦動畫電影。
壞蛋獎門人2

《壞蛋獎門人2》（英文：Despicable Me 2），係一部喺2013年7月3號上映嘅美國喜劇3D電腦動畫喜劇電影，係2010年動畫電影《壞蛋獎門人》嘅續集，亦係壞蛋獎門人系列電影第二部作品。由照明娛樂製作，環球影業發行，同上一集都係Pierre Coffin（英文：Pierre Coffin）同Chris Renaud（英文：Chris Renaud (animator)）執導、辛柯·保羅與肯·多利歐編劇。史提夫·卡爾、羅素·布蘭德同米蘭達·科斯格羅夫重新詮釋之前嘅角色。第一集飾演哈蒂阿姨嘅克莉絲汀·薇格，喺呢集飾演特工露西。新卡士包含飾演艾德華多嘅本傑明·布拉特同埋飾演反恐聯盟主席紀畢谷嘅史帝夫·庫根。美國同台灣喺2013年7月3號，香港喺7月4號上映。 中國大陸喺2014年1月10號上映。
壘球

壘球（Softball），又叫軟式棒球，係一項團體球類運動，同棒球嘅玩法相似，但場地比棒球細。
壞蛋獎門人

壞蛋獎門人（Despicable Me）係 2010 年出嘅一套電腦動畫電影。
壞蛋獎門人3

《壞蛋獎門人3》（Despicable Me 3）係套2017年美國電影，《壞蛋獎門人》同《壞蛋獎門人2》嘅續集，係由環球影業同光映娛樂製作嘅電腦動畫電影。
國際培幼會

國際培幼會（英文：Plan International），响中國大陸叫國際計劃，係一個跨國非政府慈善機構，主要為咗保護細路仔同改善佢哋嘅生活。國際培幼會响1937年成立，總部响英國，冇宗教、政治或政府背景，服務遍及56個發展中國家。

簡介
國際培幼會喺1937年成立，總部喺英國，係全球其中一個規模最大嘅國際兒童慈善機構。國際培幼會兒童發展計劃遍及非洲、亞洲、美洲、大洋洲共56個發展中國家，並喺21個國家設立捐款辦事處。計劃主要集中喺兒童健康、教育、環境、生計方面等，持久長遠地改善細路嘅生活質素。國際培幼會喺一個獨立嘅慈善機構，冇任何宗教、政治或政府背景。

目標
致力創造一個公平嘅世界，以促進兒童權益同畀女仔得到平等機會。
令兒童、青年、社區有能力從根本上改變女仔被歧視、被排斥同脆弱嘅處境，促進女仔嘅權益。
透過對兒童問題嘅了解、處理問題嘅經驗同知識，喺社區、國家、全球層面推動同實踐政策改革。
與兒童同社區合作，幫助佢哋提高防災知識同應對危機同逆境嘅能力。
為BB出世到成年提供安全嘅環境，畀佢哋健康成長同發展所長。

香港
香港辦事處喺1959年至1973年期間，以國際培幼會（Foster Parents Plan）名義，喺香港提供服務。當時，接近12,000名香港兒童同佢哋嘅屋企人度過困苦艱辛歲月。2009年6月18號，相隔50年之後，再開設香港分部籌款辦事處，延續佢哋嘅慈善事業。
本地項目
香港辦事處以「兒童保護」工作為重點，並賦權畀年青人，發揮潛能，作出改變。其中包括同香港城市大學亞洲及國際學系合辦國際培幼會青年會議，畀年青人了解同反思低收入國家女童嘅狀況。而「愛．女孩」─ Be a Change-maker就鼓勵年青人以行動去改變社區。培幼會亦會舉辦「『愛．女孩』─ 體驗之旅」，畀年青人去低收入國家探訪，了解唔同文化，擴闊世界視野。其他工作就同唔同民間組織、社區、學術界合作，透過研究、倡導工作等去達到保護兒童嘅目標。
國際報道

「國際報道20XX」（日文：国際報道20XX，節目名稱後半部分嘅數字係當年嘅年份）係NHK BS1自2014年4月開始播出嘅國際新聞嘅新聞節目。節目嘅前身係World Wave。節目集結NHK海外取材網嘅力量，通過現場轉播等方式播報嚟世界各地嘅新聞。畫面下部係頭條新聞同股票行情字幕。
國際原子能機構

國際原子能機構（International Atomic Energy Agency，IAEA）響1957年7月29日成立，係一個致力推廣和平用核能嘅國際組織。呢個機構同總幹事穆罕默德·埃爾巴拉迪響2005年10月6日獲得諾貝爾和平獎。

架構
國際原子能總署嘅總部響奧地利維也納維也納國際中心，有150個成員國。
大會（英文：General Conference）
理事會（英文：Board of Governors）
秘書處（英文：Secretariat）

大會
大會由加盟國嘅代表組成，職權有選舉理事國、新加盟會員國嘅申請案同意、預算案嘅通過等。

理事會
理事會由35個理事國構成。指定理事國指原子能技術比較進步嘅13個國家。日本總署響創立時被指定做指定理事國。
國際台

（aTV World，就咁叫做國際台）係香港亞洲電視（aTV）嘅電視頻道，每日播出大約 22 個鐘頭，以英語為主，亦都有少少普通話、日語同韓語節目。

歷史
亞洲電視國際台喺1973年4月6號成立，前身係麗的電視英文台同埋亞洲電視鑽石台，喺1989年2月13號改叫國際台。喺1999年，國際台為咗配合市場同埋觀眾而重新定位，播放電影同劇集之餘，提供生活時尚、科技新知、社會時事等娛樂資訊節目，並籍此可以減低運作成本；國際台嘅重新定位亦都係為咗減低採購節目嘅成本，同埋吸引高收入同高教育水平嘅觀眾。喺2002年，亞洲電視獲中國國家廣電總局批出牌照，批准亞洲電視本港台及亞洲電視國際台正式落地廣東省珠三角地區，成為首個落地國內嘅境外免費電視台。

節目
由於無綫電視嘅慣性收視，令國際台嘅收視點亦都比香港另一英語電視台——明珠台為低。根據AC尼爾森2006年做嘅收視調查，全香港最高收視嘅100個英語節目都係由明珠台攞到。國際台主要播出嘅節目嚟自英國同美國，包括電視劇、紀錄片、體育賽事同埋動畫等等。其中節目包括 CSI: Crime Scene Investiogation 滅罪鑑證科、Survivor 生還者 同Late Show with David Letterman 大衛牙擦騷等。除咗呢啲節目之外，國際台亦都喺非黃金時間播放韓語、日語電視節目、美國嘅宗教節目同埋中國中央電視台、美國CBS同台灣東森電視嘅新聞報道，提供多元化嘅節目。國際台亦都喺星期三夜晚直播香港賽馬賽事。

其它地區播出情況
呢個台凈喺香港、澳門、廣東同廣西梧州嘅鄉下地區有得播。但由於好多時語言唔通，收視率長期低下，新聞入面一有敏感時政會出現扯咗信號情況，但由於有中國企業向亞視入股，所以有商業廣告喺廣東省市兩線直接播。不過喺收台之後到開台之前及部分時間，部分城市會播電視直銷廣告或專家講座（例如韶關或肇慶地區）。但有部分廣東嘅城市係冇國際台（例如汕頭南澳縣）或搵唔到國際台。廣東地區從2005年開始實行咗數字電視化之後，中山地區係廣東唯一城市保留咗國際台嘅模擬頻道。
中山地區喺2012年9月24號之前，重試過國際台廣播期間，一日24個鐘插播廣告。

停播之後
2016年4月1號深夜（UTC+8），亞洲電視屬下所有頻道就快熄機時，原訂會播出一張卡，但後嚟因技術原因而冇出現，取而代之係雪花或藍屏或黑屏。隨後無耐，收到國際台嘅地區出現唔同嘅變化：除咗深圳同佛山播循環短片；肇慶同清遠改為播本土垃圾廣告；江門改為轉播CCTV-1之外，其它地區都出現藍屏，帶有「節目信號中斷」嘅白色宋體字。喺廣州，停播之後重播咗港台電視31嘅音頻信號成8分鐘；直到當日00:24先至轉成測色板嘅界面。而香港地區按之前噉轉播港台電視33A（轉播CCTV-9英文版）節目。第二日，除廣州地區嘅珠江寬頻、U互動繼續播測色板；白雲花都及番禺從化有線無限循環播區新聞之外，其他地區轉咗廣東有線畀出嘅藍底帶「本港台和國際台由於牌照到期已停播」嘅宋體白字。停播後第4日，廣州地區亦轉播廣東有線畀嘅畫面。
2016年4月6號，湛江部分地區用華娛同星空頂咗原嚟嘅亞視兩個頻道位，甚至有部分地區變成測試頻道。
2016年4月12號，除咗廣州、茂名、佛山有線同深圳天威屬下都變成藍屏無字嘅畫面，增城有線變成測試頻道，重有部分地區直接刪台。
2016年4月15號，廣州嘅白雲有線將國際台改成彩條信號。
2016年4月19號，江門地區用CCTV-NEWS頂咗原先國際台嘅位。
2016年4月26號，汕頭地區用新疆衛視頂咗原先國際台嘅位。
2016年5月底，茂名地區將原先亞視國際台嘅頻道位刪咗。
2016年7月1號，肇慶新會地區用廣州電視台綜合頻道頂住原先國際台嘅位。
國際唔再恐同日

國際唔再恐同日係LGBT嘅國際紀念日，喺每年5月17號，主題就係向公眾宣揚唔好恐同嘅訊息。揀呢個日子嘅原因，係紀念1990年5月17號世界衛生組織正式將同性戀唔再當係一種病。
國際唱片業協會

國際唱片業協會（英文：International Federation of the Phonographic Industry；縮寫：IFPI），係一個由唱片業界嘅人組成嘅國際組織，總部喺瑞士蘇黎世，秘書處喺英國倫敦，主要任務包括保護歌嘅版權。國際唱片業協會喺1933年意大利成立，1974年改用依家個名。依家代表住75個國家夾埋1450個成員。亞洲總會喺香港。
國際單位制

國際單位制（粵拼：gwok3 zai3 daan1 wai2 zai3，法文：Système International d'Unités，簡稱SI，又叫萬國公制）係一種國際通用嘅十進制進位（即係公制）嘅標準度量衡單位系統，而家除咗美國、緬甸同利比利亞外，喺世界上廣泛咁用緊。好多以前用開英制單位嘅國家，例如英國、澳洲，都改用公制。加拿大就主要用公制，但係某啲嘢仍然係用英制。
喺2019年SI基礎單位重新定義之後，公斤嘅定義唔再依賴一件實物，換言之所有國際標準單位嘅定義都可以用一啲物理常數同埋或者物料嘅基本參數嚟計出嚟。
公制單位嘅符號並唔係簡寫，後面唔應該加點。大細楷原則係如果單位名係紀念一個人，就符號大楷但係全寫細楷，如果單位名唔係人名就符號同全寫都細楷。

基本單位
國際單位制有七個基本單位，呢啲基本單位全部都係由唔同嘅物理常數同埋或者物料嘅基本參數嚟定義出嚟。

衍生單位
衍生單位係由七個國際單位制基本單位衍生出嚟關於唔同物理量嘅單位。
分米

分米（廣東地區讀fan1 mai1，香港讀fan1 mai5；符號：dm；英式英文：decimetre；美式英文：decimeter）；第個名係公寸（gung1 cyun3）；重可以寫做公吋（gung1 cyun3）；佢係一個好少用嘅長度單位，一分米等如十分之一米，即係100毫米。
雖然分米呢個長度單位好少用，但係分米嘅立方（dm3）就係一個成日用到嘅容量單位——公升（L）。
分羊嘅比喻

分羊嘅比喻係耶穌講嘅一個比喻，記載喺《新約聖經》《馬太福音》第25章第31-46節，係關於末日耶穌再來嘅一個比喻。

聖經譯文
「
當人子做王，天使同佢一齊來到時，佢要坐喺榮耀嘅寶座上。地上萬民都要聚集喺佢面前。佢將佢哋分為兩群，好似牧羊從山羊中將綿羊分別出嚟一樣，佢將綿羊放喺右邊，山羊放喺左邊。然後，王對喺右邊嘅話：「蒙我父賜福嘅人呀，你哋嚟，承受創世以嚟為你哋預備嘅國；因為我肚餓，你哋畀我食，我口渴，你哋畀我飲；我流落異鄉，你哋留我住喺你哋屋企；我赤身，你哋畀我着；我有病，你哋照顧我；我坐監，你哋來探望我。」義人就回答話：「主呀，我哋幾時見你肚餓，畀你食？口渴，畀你飲？幾時見你流落異鄉留你住喺我哋屋企？見你赤身畀你着？我哋幾時見你有病或坐監去探望你呢？」王要答話：「我實在話你哋知，無論乜嘢時候，你哋喺我弟兄中一個最小嘅人身上做，就係為我做。」然後，王又對喺左邊嘅話：「走開，你哋受咒詛嘅人，離開我！入去為魔鬼同佢嘅使者所預備永遠唔熄嘅火裏面！因為我肚餓，你哋冇畀我着，我口渴，你哋冇畀我飲；我流落異鄉，你哋冇留我住喺你哋屋企；我赤身，你哋冇畀我着；我有病或坐監，你哋冇照顧我。」佢哋又回答話：「主呀，我哋幾時見你肚餓、或口渴、或流落異鄉、或赤身、或有病、或坐監，冇去幫助你呢？」王答佢哋話：「我實在話你哋知，無論幾時，你哋唔肯幫助一個最小嘅人，就係唔肯幫助我。」噉樣嘅人要受永遠嘅刑罰，至於嗰啲義人，佢哋一定會得到永生。
」

解釋
綿羊通常係白色嘅，山羊通常係黑色嘅。當時嘅牧羊人通常都喺牧場門口將綿羊同山羊區分出嚟。因為日頭兩種羊都可以喺埋一齊食草，不過到咗夜晚，因為山羊比較怕凍，一定要養喺室內。綿羊就可以養喺室外，因此一定要將兩種羊區分出嚟。一般嚟講綿羊嘅經濟價值比較高，亦較山羊溫馴。綿羊同山羊可能喺外觀上好難分辨出嚟，不過本質上就唔同。噉樣亦都暗示喺末日審判之中被區隔出嚟嘅兩種下場唔同嘅族群，係有唔同嘅生命本質。
喺呢個比喻裏面，耶穌將信徒分成兩隊，一隊係能夠得救嘅綿羊，一隊係唔能夠得救嘅山羊，唔信耶穌嘅人唔包括在內。綿羊能夠得救唔係因為佢哋淨係遵守道理冇犯罪，而係佢哋能夠以主嘅愛去實行耶穌嘅新命令：彼此相愛，唔係淨係愛嗰啲愛佢嘅人，並且愛嗰啲身心窮困而饑餓、乾渴、冇衫着、冇地方住，或遇到患難、受逼迫、患病嘅人。山羊雖然遵守道理，冇違背十誡，不過佢哋可能淨係愛嗰啲愛佢嘅人，唔能夠用主嘅愛去愛嗰啲患難中窮困嘅人，因此違背咗耶穌最後賜下最重要嘅命令：彼此相愛。
分裂能格型

分裂能格型配列（split ergativity）係詞句配列一種，指隻語言會用對格型配列做法又會用能格型配列做法。
有關 S A P 呢啲符號嘅意思，可以睇返詞句配列。

基礎
内文：詞句配列
舉個實際例子嘅話，可以睇吓格魯吉亞話（高加索地區國家格魯吉亞嘅官方語言）－廿一世紀初嘅格魯吉亞話，喺詞句配列上出咗名有樣幾唔尋常嘅特徵，就係會視乎時態嚟揀用邊隻詞句配列，句嘢係現在式嗰時會用對格型，過去式嗰時就用能格型，例句：
→ 粵譯：「個學生去（某啲地方）。」
→ 粵譯：「個學生（喺度）寫封信。」
留意 -i 嘜住咗 student－student 喺句 1 係 S 而喺句 2 係 A，同時句 2 用 -s 嘜住 ceril（P）。所以格魯吉亞話喺呢度似對格型語言。
→ 粵譯：「個學生去（咗某啲地方）。」
→ 粵譯：「個學生寫（咗）嗰封信。」
留意 -i 喺句 1 嘜住嘅係身為 S 嘅 student，喺句 2 -i 嘜住嘅係身為 P 嘅 ceril，同時句 2 用 -ma 嘜住 student（A）。所以格魯吉亞話喺呢度似能格型語言。
分裂域

抽象代數入面，一個系數域為  嘅多項式 P(X) 嘅分裂域（根域）係  “最細”嘅一個擴域  ，使到喺其中 P 可以被分解為一次因式  嘅乘積，其中嘅  係  入面嘅元素。一個  上嘅多項式並唔一定只係有一個分裂域，但係佢所有嘅分裂域都係同構嘅：喺同構意義上， 上嘅多項式嘅分裂域係唯一嘅。

術語同定義
稱一個系數域為  嘅多項式 P(X) 係  嘅某個擴域  中分裂，if and only if 呢個多項式可以用呢個域入面嘅元素分解（分裂）成最簡單嘅一次因式嘅乘積：
其中嘅 ，。換句話講，P 嘅根都喺  裏面。
令到 P 喺其中分裂嘅擴域  有好多，譬如對於某個得 P 分裂嘅 ，佢任意嘅擴域  亦都滿足。然而其中入面「最細」嘅域喺同構意義上係獨一無二嘅。所謂嘅「最細」域，係指符合下面條件嘅一個擴域  ：
喺  入面，P 可以分解為一次因式嘅乘積；
喺  嘅任何真子域（唔等於自己）入面， P 無任何方法可以好似咁嚟分解。
咁樣啲擴域叫做 P 喺  上面嘅分裂域。

例子
如果  係有理數域 ，多項式為
P(X) = X3 − 2,
咁樣佢嘅分裂域  可以係喺  之中加多三次單位根  同2 嘅立方根而得到嘅擴域：。因為呢個時候 P 可以寫成：
同一個多項式喺唔同嘅域上嘅分裂域唔一定相同，好似：
多項式 x2 + 1 喺實數域 R 上面嘅分裂域係複數域 C。
多項式 x2 + 1 喺準有限域 GF7 上面嘅分裂域係 GF72.
多項式 x2 - 1 喺準有限域 GF7 上面嘅分裂域係 GF7，因為喺其上 x2 − 1 = (x + 1)(x − 1) 已經分解完。

性質
給定多項式 P(X) 在  上嘅分裂域 ，假設  入面 P 分解為
咁樣 。
對於域  嘅一個代數閉域擴域  同  上嘅一個多項式 P ，存在 P 喺  上面嘅唯一一個分裂域 ，使到 。
對於  嘅一個可分擴張 ，  嘅伽羅華閉包係一個分裂域，亦都係  嘅包含  嘅一個「最細」嘅伽羅華擴張。一個咁樣嘅伽羅華閉包包含咗  入面任意元素 a 喺  上面嘅極小多項式喺  上嘅分裂域。
分裂主義

分裂主義（粵拼：fan1 lit6 zyu2 ji6，separatism），通常嘅目標係喺現存嘅主權國家度分離出一部分領土建立自己嘅獨立國家。
分裂投票

分裂投票（英文：Split-ticket voting），係指喺合併舉辦嘅多個公職人員選舉或者單一選區兩票制選舉入面，選民投票畀唔同政黨或無黨籍嘅候選人，令選舉結果呈現出由唔同政黨攞到席次。
分號

分號係複句入面兩個分句中間停頓用到嘅標點符號，形狀同冒號似，但下面嗰點變做逗號，即係寫成「；」。
大悟

大悟係中國湖北孝感一個縣，總面積1979平方公里，人口62萬。
大悲咒

《大悲咒》係大乘佛教觀音嘅咒文，漢傳嘅總共有八十四句梵文。
大惡臭

大惡臭（粵拼：拼音待填；英文：Great Stink）係１８５８年７月至８月中倫敦發生嘅環境災難，當時大量排泄物同工業廢水未經處理直接排入泰晤士河，啱好天口焮，啲細菌滋生令到倫敦臭氣熏天。始建於17世紀嘅泰晤士河兩岸污水渠設計仲唔完善，又經兩個世紀老化，污水直接入河。問題累積多年未有嚴重影響，但污水渠系統升級方案遲遲未獲批准導致問題加劇。啲人擔心污水形成嘅瘴氣會傳染疾病，亦認為事發前嘅三場霍亂同泰晤士河嘅狀況有關。
事後，國家同地方官員因懼怕臭味及後續影響而積極採取行動。當局接受土木工程師約瑟·巴素夕建議，喺河流兩岸修建排污網絡及截流管道，將污水向東排放到都會區外嘅排污口。渠務工程於１８５９年初展開，１８７５年竣工。為咗加強排污效能，巴素夕喺系統內增設兩座泵站，以就將污水從低地管道抽升至高地管道。克羅斯內斯泵站同阿貝米爾斯泵站均出自巴素夕同另一位工程師查理斯·戴華亞之手，他們後來均被英格蘭遺產委員會列為登入建築。巴素夕其後再喺泰晤士河以北一帶修築維多利亞堤岸、切爾西堤岸同阿爾伯特堤岸，以便喺當區鋪設低地管道。
巴素夕嘅渠務系統除咗確保污水唔再傾倒喺泰晤士河岸邊，還令霍亂喺倫敦徹底成為歷史。歷史學家約翰·多克薩特認為佢可能比維多利亞時代任何一位官員做得更好，挽救更多生命。渠務系統直至現今仍喺運行，服務著呢座超過850萬人嘅城市。歷史學家彼得·阿克羅伊德認為巴素夕係拯救倫敦嘅英雄。

背景
19世紀早期至中期諷刺泰晤士河水質嘅畫作《泰晤士河水就係怪物湯》，由藝術家威廉·希思（英文：William Heath (artist)）於１８２８年創作《一滴泰晤士河水》，１８５０年雜誌《笨趣（英文：Punch (magazine)）》刊登嘅諷刺漫畫
19世紀中期諷刺泰晤士老人嘅畫作，出自雜誌《笨趣（英文：Punch (magazine)）》１８４８年嘅《污糟嘅泰晤士老人》「髒河呀髒河從倫敦臭至諾爾你係一條巨型排水溝你係一個巨大公用河岸除咗此你乜嘢都唔係」《麥可·法拉第將卡片交予泰晤士老人》，以此呼應法拉第嘅「河流混濁度」測量
喺17世紀，倫敦就開始修建紅磚下水道，喺一個世紀間就建造咗逾百條下水道，當中遮蓋咗弗利特河同沃爾布魯克河（英文：River Walbrook）部份河段。直至１８５６年，倫敦大約建有20萬個污水池同36０條下水道，但下水道維修狀況參差唔齊，部分污水池唔時洩漏甲烷同其它氣體，甚至爆炸起火，導致人命傷亡。19世紀早期，倫敦嘅供水系統漸見改善。直至１８５８年，市內好多中世紀木水管都換成鐵製品。供水系統改善，加上抽水馬桶嘅引入流通同城市人口膨脹，導致更多生活污水流入下水道。另外，工廠、屠宰場同其它工業活動嘅廢水進一步為下水道系統帶來壓力，令情況雪上加霜。大部分污水一係溢出倒灌至街道上，一係直接傾注入泰晤士河。
１８５５年７月，科學家麥可·法拉第致信《泰晤士報》，描述當時考察泰晤士河嘅情況，表示河流狀況令人震驚。為咗「測試河流混濁度」，佢將幾張白紙揼進河裏，結果下沉唔到2.5厘米（1英寸）就唔見蹤影。佢喺信中指出：「污物喺橋樑附近捲成雲團形狀，我甚至能喺水面輕易睇到佢們，可證其濃稠程度……河流氣味非常難聞，係成個水域嘅通病。佢嘅氣味與從街上溝渠冒出來嘅簡直一模一樣。當時成條河猶如真正嘅下水道。」１８５７年，市政府無法忍受河流惡臭，於是乎將白堊石灰、漂白粉同石炭酸倒入河道，試圖消減臭味。
當時英國正處於維多利亞時代，醫療衛生從業員大多認為傳染病傳播係基於瘴氣理論，即大多數傳染病係由吸入受污染嘅空氣而引起。傳染源包括腐屍、污水氣味、腐爛植物、患者飛沫等。19世紀，霍亂開始喺歐洲流行蔓延，染疫人數不斷上升。霍亂傳播速度快且死亡率高，搞到人心惶惶，唔少人更認為瘴氣係其傳播載體。
１８３１年，倫敦爆發首次重大霍亂疫情，造成6,536人死亡。1848至１８４９年，倫敦爆發第二次霍亂疫情，造成14,137人死亡。1853至１８５４年，霍亂三度爆發，10,738人染疫死亡。第二次爆發期間，倫敦醫生約翰·斯諾留意到部分由蘭貝斯、南華克以及沃克斯豪爾三間公司供水嘅地區，霍亂患者嘅死亡率比其它地區高。１８４９年，斯諾發表咗題為《霍亂傳播模式研究》嘅論文，提出疾病通過水源傳播而非瘴氣嘅理論，但當時未獲重視。喺１８５４年寬街霍亂爆發事件後，斯諾發表第二版論文，添加咗寬街事件嘅水污染調查內容。斯諾判斷寬街嘅公共水泵係污染源，並成功説服當局移走水泵手柄，從而阻止居民飲用被污染嘅水。事後，霍亂患者嘅死亡率下降，疫情得以遏止，並發現源頭係抽水井附近嘅一段下水道發生滲漏。

地方政府
19世紀，負責監督倫敦下水道管理嘅市政基礎設施歷經數次改革。１８４８年，喺社會改革家愛德溫·查德威克及皇家委員會嘅敦促下，大都會下水道委員會（英文：Metropolitan Commission of Sewers）正式成立。委員會取代咗八個倫敦下水道管理機構嘅其中七個，係自亨利八世以來首次有單一機構完全控制首都嘅衛生設施。１８４４年嘅《建築法》規定所有新建嘅排污系統必須連接下水道而非污水池，委員會於是乎著手將污水池連接至下水道，甚至完全拆除佢們。但係，委員會擔心下水道嘅瘴氣會傳播疾病，因此查德威克及其繼任者病理學家約翰·西蒙均保證會定期沖洗下水道，但此舉卻導致更多污水流進泰晤士河。
大愛同盟

大愛同盟（英文：BigLove Alliance）係香港一個同志組織，喺2013年4月1號成立，由梁兆輝做總幹事。

歷史
2013年4月1號，黃耀明、何韻詩、何秀蘭、陳志全、趙式芝、梁兆輝、郭啟華同埋蔡德才喺香港文化中心到宣佈成立，仲喺度搞音樂會。佢哋話會爭取性傾向歧視條例立法，趙式芝嘅同性伴侶楊如芯、張超雄、余若薇、馮智活同埋周一嶽都有出席，仲大聲咁唱歌。
大快活

大快活（Fairwood，港交所：00052）係香港連鎖快餐店，1972年開。主要同行有大家樂同埋美心MX。

公司形象
早期大快活標誌係一個小丑，現時改為跳起大字嘅人形，表現大同埋快活。
公司主色調係橙色。約莫2012年之前，快餐店入便啲燈都係橙色，當時嘅食客一般唔容易喺橙色燈光之下睇清楚啲嘢食（尤其係肉食）熟咗未。
公司代言人先後用過杜汶澤、梁洛施、「尖Girls」（由泳兒、鍾舒漫同湯怡組成）、王祖藍、林欣彤等。

公司服務
2022年10月，公司推出「大快活App」，並由即日起取消網上外賣自取9折優惠服務。
大急流城

大急流城（Grand Rapids）係美國密芝根州嘅第二大城市，人口約莫20萬。
大慶

國 中華人民共和國省黑龍江地級政區地級市轄下一級政區5區、3縣、1自治縣轄下二級政區31個鎮、27個鄕設市時間1960年5月26號市長何忠華市委書記韓立華政府駐地薩爾圖區世紀大道地理總面積2.1萬 km²市區面積5105 km²城市化率(2018)57.7%海拔146 m人口總人口(2018)320萬戶籍人口(2018)272.8萬市區(2018)191.36萬人人口密度152人/km²民族漢族（主要民族）蒙古族（最大少數民族）官方語言普通話、蒙古文（杜爾伯特）本地語言東北官話、蒙古話（杜爾伯特）註人口密度計自明細中嘅總人口同總面積數據。市區人口計自總人口乘常住人口城市化率。經濟GDP(2018)2801.2億元人民幣人均GDP9.8萬元人民幣（2018年）時間時區本地時區（UTC+9）識別信息電話區號0459郵政編碼163311車牌黑E政區代碼230600網站： 大慶市政府
大慶（粵拼：daai6 hing3；普通話拼音：Daqing）喺中國黑龍江省，家下係地級市，叫大慶市。2018年大慶總人口320萬人，市區常住人口191.36萬人（2018年），主要民族係漢族，少數民族有40個比如滿族、蒙古族、朝鮮族、回族、達斡爾族，其中蒙古族係最大嘅少數民族，黑龍江省約51%嘅蒙古族人口集中喺大慶。總人口密度152人/km²，市區人口密度375人/km²（據明細數據計出）。

史
清初係蒙古杜爾伯特旗嘅遊獵地，一直有定居嘅村。1897年沙俄起中東鐵路時，呢度設薩爾圖站。1904年放荒招墾，村、屯就多起身。1906年正月喺靠近中東鐵路安達站嘅任民鎮（蒙古杜爾伯特旗同黑龍江將軍屬地嘅交界位）設安達撫民府，又叫安達廳。「安達」（on1 daat6）取名自安達站，轉音自當地地名「諳達店」，「諳達」係蒙古話諧音，意思係「老友」，亦有講法話車站起噉嘅名係祝願旅客安康順達。
1913年2月安達廳改為安達縣。滿洲國時薩爾圖改叫興仁鎮。1946年恢復薩爾圖個名。1947年中共政權喺薩爾圖一帶起咗幾個牧場，1955年合併為紅色草原牧場，當年松遼石油勘探局喺安達縣大同一帶探石油。
1959年9月26日，經探測發掘，高臺子附近嘅松基三井噴出石油，因為當時重有4日就係中華人民共和國成立十週年嘅國慶，發現咗呢個中國第一處油田，覺得好值得慶賀紀念，就將呢個油田定名做大慶油田，後來呢個油田嘅產業新興出座石油城。大慶市名就係源自呢個油田。
1960年5月26號安達縣同肇州嘅一部分合成安達市，市人民委員會駐安達鎮，屬松花江專區；當年10月松遼石油會戰指揮機關搬去薩爾圖。
1964年6月23號，因爲石油開發，撤銷安達市，改設安達特區，不過爲咗保密，對外重嗌安達市。當時就已經諗住將安達縣同安達市（即係安達特區）分開管理。1965年3月27號，安達市縣分離，油區從縣度劃出。當年12月28號，安達市改爲省直轄（地級）。1979年12月14號安達市改名大慶市，爲黑龍江省轄市。

安達市（1965年—1979年）
1965年12月28號，綏化專區嘅安達市升爲地級市，轄龍鳳鎮、薩爾圖鎮、讓胡路鎮（3鎮）。
1974年7月2號搞區制，分別變成龍鳳區、薩爾圖區、讓胡路區。（3區）
1978年1月27號，讓胡路區併入薩爾圖區。（2區）
1979年7月16號，薩爾圖區一部分同綏化地區安達縣一部分合併成大同區。（3區）

大慶市（1979年至今）
1979年12月14號，安達市改名大慶市。
1980年3月10號，分薩爾圖區一部分成立讓胡路區、紅崗區。（5區）
1992年8月21號，齊齊哈爾市嘅林甸縣、杜爾伯特蒙古族自治縣，綏化地區嘅肇州縣、肇源縣劃咗畀佢。（5區3縣1自治縣）
奧運智·識·玩

《奧運智·識·玩》（英文：Olympic Games Paris 2024 Quiz Show），係香港無綫電視製作嘅問答遊戲節目，屬2024年巴黎奧運嘅前奏節目，由「奧運之星」鄭衍峰、黃庭鋒、劉穎鏇、何沛珈、何泳芍主持，每集由三組共六位藝人嘉賓參賽。節目喺2024年7月7號到7月21號逢禮拜日22:00-22:30喺翡翠台播出。
奧運舉重

奧運舉重早喺1896年奧林匹克運動會就已經列入正式項目，當時剩係得男子組。直到2000年嘅2000年夏季奧林匹克運動會，女子舉重先至列入正式項目，雖然早喺1987年世界舉重錦標賽就已經有女子項目 。

比賽規則
舉重比賽有兩種姿勢，分別係挺舉同抓舉。成績係以兩種姿勢嘅總和計算，但係如果其中一種冇成績，就係失敗。抓舉指一次性將槓鈴舉過頭頂嘅運動，挺舉可以畀運動員先將槓鈴平舉至齊胸，然後再舉過頭頂，但係兩次舉槓鈴嘅動作都一定要一次完成，中間唔可以有任何停頓，要喺裁判員發出信號之後先至可以放低槓鈴。正式比賽先進行抓舉，再進行挺舉。抓舉三次試舉失敗就失去比賽資格，唔可以再進行挺舉比賽。
挺舉同抓舉各有三次機會，運動員喺嗰場比賽之前兩個鐘開始磅重，較輕嘅舉先，之後較重嘅舉，每次試舉之後休息分半鐘。裁判系統需要三盞白燈、三盞紅燈同一個蜂鳴器。比賽臨場裁判員三名，分別係左側裁判員、右側裁判員同中間裁判員。三名裁判員各自控制一盞白燈同一盞紅燈。裁決嘅時候，喺三個唔同嘅角度判定。三盞白燈代表成功；三盞紅燈代表失敗。如果兩白一紅或兩紅一白，噉就要少數服從多數，兩白一紅代表成功，兩紅一白代表失敗。
試舉成功之後，每次可以增加1公斤為單位嘅試舉重量（之前曾經係2.5公斤），總成績嘅名次以抓舉同挺舉夾埋最高成績決定。如果成績相同，就畀體重比較輕嘅選手贏，如果體重都一樣，就畀首先試舉成功嘅選手贏。
奧運六星

奧運六星係香港無綫電視喺2004年雅典奧運期間力捧嘅六名男藝人，包括林峯、黃宗澤、陳鍵鋒、吳卓羲、黎諾懿同埋馬國明，當時無綫好多嘅奧運電視節目都係搵佢哋六個一齊宣傳。呢六個藝人後來都有相當唔錯嘅發展，喺唔少電視劇擔任主要角色，甚至推出唱片同拍電影。
奧運大樓

奧運大樓，係香港港協暨奧委會總部，亦係香港多數體育總會嘅辦公大樓，喺香港島銅鑼灣掃桿埔香港大球場側邊，3層樓高，1994年起好。
呢座樓原名「體育大樓」，2005年，為咗紀念香港有份協辦2008北京奧運馬術比賽而改名。
奧運有團伙

《奧運有團伙》係香港電視娛樂配合2020年東京奧運而製作嘅一系列特備節目，喺2021年7月到9月期間喺ViuTV播。
奧運站

奧運站係港鐵喺香港九龍大角咀西部新填海區邊嘅車站，嗰個位原本係大角咀碼頭。呢個站淨係得東涌綫埋站，機場快綫列車會喺呢個站中間嘅通道穿過。而屯馬綫喺佢隔籬嘅深旺道地底穿過。

利用狀況
奧運站啟用初期，因為呢個站附近嘅上蓋物業大部份未入伙，所以好少人用，去到啟用後幾年，因為附近嘅上蓋物業（好似奧海城、富榮花園、維港灣、柏景灣、凱帆軒、帝柏海灣、海富苑等）等陸續入伙，所以佢嘅使用量一直穩步上揚。
大角咀市政大廈設有港鐵特惠站，用成人八達通卡嘅乘客喺奧運搭港鐵可以減2蚊。

車站命名
奧運站係機場鐵路第一個落成嘅車站，原本諗住叫佢做「大角咀站」。1996年7月頭，有傳媒報道地鐵公司考慮改用附近嘅櫻桃街叫佢做「櫻桃站」，反映個站響大角咀舊區外面嘅新發展區。同年7月底，風帆選手李麗珊喺亞特蘭大奧運會為香港攞到奧運金牌，之後舉行嘅傷殘人士奧運會，兩個運動員張耀祥同趙仲粦亦都為香港攞到金牌，地鐵就同港協暨奧委會達成協議，喺嗰年12月16號將個站改做「奧運站」，用嚟表揚香港運動員咁犀利嘅成就，月台嘅牆都有運動員比賽緊嘅畫像。

加建車站出口
港鐵為奧運站起新嘅車站出口，新嘅C5出口響車站大堂通往C出口嘅行人天橋近滙豐中心一座位置，加建嘅出口由原本嘅行人天橋向東延長，連接大角咀櫻桃街重建項目海桃灣，工程已經喺2009年7月完成，並喺同年8月開放使用。
奧運聖火

奧運聖火係喺奧運會期間喺主場館一路點住嘅火焰，佢象徵光明、團結、友誼、和平、正義。
奧運聖火源自古希臘神話傳說，而現代奧運會喺1912年顧拜旦提出點聖火建議，喺1928年奧運會實施點聖火儀式。由1936年開始，奧運聖火會由奧運會故鄉希臘奧林匹克點著火把，然後接力將火把喺奧運會開幕前一日傳到去主辦國，然後交畀主辦國代表點著火塔，個火一路點到閉幕。

起源
奧運聖火起源於古希臘神話傳說，原本係古雅典百姓祭月活動入面一種宗教儀式。每年夏至嗰日，古希臘人都會搵雅典嘅宙斯信徒，用賽跑方式決定邊個負責點祭壇嘅聖火。

聖火歷史
奧運聖火曾經係古代奧運會一項傳統。
而現代奧運會開始點聖火，係喺1920年開始，嗰陣為咗紀念第一次世界大戰陣亡嘅協約國官兵，於是喺比利時安特衛普第七屆奧運會上，第一次點聖火。之後喺1928年國際奧委會決議通過，以後每屆奧運會都點聖火，一路點到奧運會結束。1936年柏林第十一屆奧運會，就第一次用接力方式，由奧運發源地希臘將火炬傳去主辦國。為咗弘揚奧運精神，加強現代奧運會同古代雅典奧運會關聯，奧運聖火會先喺希臘奧林匹亞山上嘅希拉（Hera）神廟，用太陽光生個火種，之後點着火把，然後開始接力傳送到去主辦國，之後一路到而家都咁做法。
奧達勒

奧達勒係索馬里索馬里蘭其中一個州，首府博拉馬。
前740年代

前740年代係指前749年去到前740年之間嗰十年嘅年代。
太平紳士

太平紳士（Justice of the Peace，JP）係一種源於英國，由政府委任民間人士擔任維持社區安寧、防止非法刑罰同埋處理一啲較簡單法律程序嘅職銜。做太平紳士唔一定要讀過書或者有乜乜資格。而家英國嘅英格蘭同威爾斯、澳洲、紐西蘭，馬來西亞、美國、新加坡呢啲國家以及香港都有太平紳士制度，但係各地區對太平紳士嘅定義唔同；要求亦有分別。

英格蘭及威爾斯
喺英格蘭同埋威爾斯，太平紳士即係裁判官，對輕微嘅刑事同民事案件有司法管轄權。
喺英格蘭同埋威爾斯，只要有下面嘅資格，都可以申請做太平紳士：
年滿十八歲，未到六十五歲
願意宣誓效忠，唔係英國國民都得
太平紳士到咗七十歲就要退休。
下列人等，就冇擔任太平紳士嘅格：
冇良好品格，包括有案底
駕駛執照釘牌多過十二個月，同之後嘅十年，都唔申請得做太平紳士
駕駛執照釘牌少過十二個月，同之後嘅五年，唔申請得做太平紳士
警察同佢嘅近親，連文職人員都唔得
英國皇家三軍部隊成員
英國國會議員
搞緊政治庇護嘅人

香港
香港政府，現時根據《太平紳士條例》（香港法例五百一十章）委任太平紳士。
1972年前，香港非官守太平紳士，有權提名一個立法局議員，1972年取消。

維多利亞省
澳洲維多利亞省嘅太平紳士，主要係由省嘅檢察官向省總督提名，再由省總督委任。

馬來西亞
喺馬來西亞，太平紳士嘅職能，好大程度上已經俾裁判官代替。但係有啲州政府，重繼續將太平紳士當係一種榮譽嚟頒。喺2004年，有批太平紳士向聯邦政府要求，為咗清理喺法院積壓嘅案件，畀太平紳士做第二級裁判官。
太平興國

太平興國係北宋皇帝趙光義嘅第一個年號，相當於公元976年到984年，前後總共9年。
太平輪

太平輪係中華民國一隻蒸氣客船，排水量2,489噸，由上海中聯企業公司向太平洋船務公司租用。民國38年（1949年）1月27號，太平輪由上海開去臺灣基隆途中，同貨船「建元輪」相撞，結果兩隻船都沉咗，有超過千位死者。
太平站

太平站 (廣州)：廣州地鐵14號綫嘅車站。
日本
太平站 (札榥)：北海道旅客鐵道札沼綫嘅車站。
韓國
太平站 (城南)：首都圈電鐵盆唐線嘅車站。
馬來西亞
太平站 (太平)：霹靂州太平嘅火車站。
太平紋身店

《太平紋身店》（英文：Ink at Tai Ping）係香港電視娛樂製作嘅電視劇，由周秀娜、黃德斌、林德信、陸駿光、駱振偉、吳綺莉、譚凱倫、姜濤、張松枝主演。套劇由2021年1月18號到2月5號逢禮拜一到五21:30-22:30喺ViuTV首播，一共15集。而製作特輯《太平紋身店之太平奇譚》喺1月16號禮拜六晚23:30-23:45播。
套劇本嚟係繼《已讀不回》後香港電視娛樂同星加坡新傳媒私人有限公司第二套合拍劇，原定2020年2月喺星加坡開拍，撞正全球武漢肺炎大爆發，星加坡推行入境隔離政策持續幾個月，最終雙方解除合作關係，由ViuTV自行製作，全部喺香港取景，演員全部都係香港嘅。劇入面嘅主要場景「太平街」，主要取景自上環太平山街同佢週圍嘅街。
太平洪朝

太平洪朝係香港新界北區村落（包括丙崗村、金錢村、粉嶺圍）獨有嘅過年傳統習俗，喺農曆正月十五到正月十六（或者正月十八到正月十九）進行，主要幫自己條村祈福，儀式包括搶雞毛、扒船、劈沙羅（豬肚）。
太平清醮

太平清醮（taai3 ping4 cing1 ziu3），又叫清醮、清醮會、打醮、打清醮、清吉醮、祈安清醮，屬醮嘅一種，係道教一個傳統儀式，亦係一民間習俗，喺四川、福建、台灣、廣東、香港一帶盛行。
太平道遊樂場

太平道遊樂場（英文：Peace Avenue Playground）係香港一公園同遊樂場，喺何文田太平道，行政上歸九龍城區。設施有籃球場、排球場同戶外乒乓波檯。